ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Αιτιολόγηση και στόχοι της πρότασης

Σύμφωνα με το άρθρο 395 παράγραφος 1 της οδηγίας 2006/112/ΕΚ, της 28ης Νοεμβρίου 2006, σχετικά με το κοινό σύστημα φόρου προστιθεμένης αξίας (εφεξής: «οδηγία ΦΠΑ»), το Συμβούλιο, αποφασίζοντας ομόφωνα κατόπιν προτάσεως της Επιτροπής, μπορεί να επιτρέπει σε κάθε κράτος μέλος να εφαρμόζει ειδικά μέτρα παρέκκλισης από τις διατάξεις της εν λόγω οδηγίας, για λόγους απλοποίησης των διαδικασιών είσπραξης του φόρου προστιθεμένης αξίας (ΦΠΑ) ή πρόληψης ορισμένων τύπων φοροδιαφυγής ή φοροαποφυγής.

Με επιστολές που πρωτοκολλήθηκαν στην Επιτροπή, στις 5 και στις 13 Σεπτεμβρίου 2011, αντιστοίχως, η Ισπανία και η Γαλλία ζήτησαν την άδεια να εφαρμόσουν μέτρο παρέκκλισης από το άρθρο 5 της οδηγίας ΦΠΑ. Σύμφωνα με το άρθρο 395 παράγραφος 2 της οδηγίας ΦΠΑ, η Επιτροπή ενημέρωσε τα άλλα κράτη μέλη, με επιστολές της 25ης Οκτωβρίου 2011, σχετικά με το αίτημα των εν λόγω κρατών μελών. Με επιστολές που απέστειλε στις 27 Οκτωβρίου 2011, η Επιτροπή γνωστοποίησε στην Ισπανία και τη Γαλλία ότι είχε στη διάθεσή της όλες τις απαραίτητες πληροφορίες για την εξέταση του αιτήματος.

Γενικό πλαίσιο

Η Ισπανία και η Γαλλία υπέγραψαν συμφωνία συνεργασίας στις 27 Ιουνίου 2008 για την κατασκευή υπόγειας γραμμής ηλεκτρικής ενέργειας μεταξύ Baixas (Γαλλία) και Santa Llogaia (Ισπανία). Η εν λόγω κατασκευή θα έχει μήκος περίπου 60 χλμ., εκ των οποίων σχεδόν το 60% στη Γαλλία και λίγο περισσότερο από το 40% στην Ισπανία. Η κατασκευή περιλαμβάνει σήραγγα μήκους 8 χιλιομέτρων η οποία θα διέρχεται από τα όρη Alberes (87% στη γαλλική επικράτεια και 13% στην ισπανική επικράτεια).

Σύμφωνα με τους συνήθεις κανόνες, η αρχή της εδαφικότητας που θεσπίζεται στο άρθρο 5 της οδηγίας ΦΠΑ θα απαιτούσε την επιβολή ισπανικού ΦΠΑ στις κατασκευαστικές εργασίες που εκτελούνται στην Ισπανία. Παρομοίως, οι εργασίες που εκτελούνται στη γαλλική επικράτεια υπόκεινται στην καταβολή του γαλλικού ΦΠΑ. Η εφαρμογή των συνήθων κανόνων απαιτεί να καθοριστεί επακριβώς ο τόπος εκτέλεσης των φορολογητέων πράξεων σε συνάρτηση με το έδαφος στο οποίο εκτελέστηκε κάθε τμήμα των εργασιών.

Η Ισπανία και η Γαλλία θεωρούν ότι η εφαρμογή των συνήθων κανόνων θα προκαλούσε φορολογικές επιπλοκές για τις επιχειρήσεις που έχουν αναλάβει το εν λόγω κατασκευαστικό έργο. Για να απλοποιηθεί η είσπραξη του ΦΠΑ, ζητούν να μπορούν οι προμηθευτές να τιμολογούν τις παραδόσεις αγαθών και την παροχή υπηρεσιών, τις ενδοκοινοτικές αποκτήσεις και τις εισαγωγές αγαθών σαν να είχαν πραγματοποιηθεί κατά 50% στο έδαφος της Ισπανίας και κατά 50% στο έδαφος της Γαλλίας.

Μετά την κατασκευή της υπόγειας διασύνδεσης δικτύων ηλεκτρικής ενέργειας θα εφαρμόζονται οι συνήθεις κανόνες ΦΠΑ.

Η Επιτροπή δέχεται ότι, στις περιπτώσεις αυτές, η ισομερής κατανομή μεταξύ Γαλλίας και Ισπανίας του ΦΠΑ που επιβάλλεται στις κατασκευαστικές εργασίες θα αποτελέσει απλοποίηση που θα επιτρέψει στις φορολογικές επιχειρήσεις να εφαρμόσουν τις φορολογικές διατάξεις ευκολότερα από ό,τι θα συνέβαινε εάν έπρεπε να εφαρμόσουν τις συνήθεις φορολογικές διατάξεις.

Ισχύουσες διατάξεις στο πεδίο της πρότασης

Το Συμβούλιο έχει επανειλημμένα χορηγήσει σε κράτη μέλη παρεκκλίσεις από την αρχή της εδαφικότητας όσον αφορά έργα σε παραμεθόριες περιοχές.

2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ

Διαβουλεύσεις με τα ενδιαφερόμενα μέρη

Άνευ αντικειμένου.

Συγκέντρωση και χρήση εμπειρογνωμοσύνης

Δεν υπήρξε ανάγκη προσφυγής σε εξωτερικούς εμπειρογνώμονες.

Εκτίμηση επιπτώσεων

Η πρόταση απόφασης αποσκοπεί στην απλοποίηση της διαδικασίας επιβολής του ΦΠΑ σχετικά με την κατασκευή υπόγειας διασύνδεσης δικτύων ηλεκτρικής ενέργειας μεταξύ της Ισπανίας και της Γαλλίας και συνεπώς έχει δυνητικά θετικό οικονομικό αντίκτυπο.

Ωστόσο, οι επιπτώσεις της απόφασης θα είναι σε κάθε περίπτωση περιορισμένες λόγω του περιορισμένου πεδίου εφαρμογής της προβλεπόμενης παρέκκλισης.

3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

Συνοπτική παρουσίαση της προτεινόμενης δράσης

Να επιτραπεί στην Ισπανία και τη Γαλλία να παρεκκλίνουν από την εδαφική εφαρμογή του ΦΠΑ όσον αφορά την κατασκευή υπόγειας διασύνδεσης δικτύων ηλεκτρικής ενέργειας μεταξύ των αντίστοιχων εδαφών τους.

Νομική βάση

Άρθρο 395 της οδηγίας ΦΠΑ.

Αρχή της επικουρικότητας

Σύμφωνα με το άρθρο 395 της οδηγίας ΦΠΑ, το κράτος μέλος που επιθυμεί να θεσπίσει μέτρα παρέκκλισης από την εν λόγω οδηγία πρέπει να λάβει την έγκριση του Συμβουλίου, η οποία θα έχει τη μορφή απόφασης του Συμβουλίου. Επομένως, η πρόταση είναι σύμφωνη με την αρχή της επικουρικότητας.

Αρχή της αναλογικότητας

Η πρόταση είναι σύμφωνη με την αρχή της αναλογικότητας για τους ακόλουθους λόγους.

Η παρούσα απόφαση αφορά έγκριση που παρέχεται σε κράτη μέλη κατόπιν αιτήματός τους και δεν αποτελεί υποχρέωση.

Δεδομένου του ιδιαίτερα περιορισμένου πεδίου εφαρμογής της παρέκκλισης, το ειδικό μέτρο είναι ανάλογο προς τον επιδιωκόμενο στόχο.

Επιλογή μέσων

Με βάση τις διατάξεις του άρθρου 395 της οδηγίας για το ΦΠΑ, η παρέκκλιση από τους κοινούς κανόνες για τον ΦΠΑ είναι δυνατή μόνο με την έγκριση του Συμβουλίου, το οποίο αποφασίζει ομόφωνα κατόπιν προτάσεως της Επιτροπής. Εξάλλου, η απόφαση του Συμβουλίου αποτελεί το πλέον ενδεδειγμένο μέσο, δεδομένου ότι μπορεί να απευθύνεται σε μεμονωμένα κράτη μέλη.

4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

Η πρόταση δεν έχει επιπτώσεις στον κοινοτικό προϋπολογισμό.

5. ΠΡΟΣΘΕΤΕΣ ΠΛΗΡΟΦΟΡΙΕΣ

Η πρόταση θα λήξει με την ολοκλήρωση της κατασκευής της υπόγειας διασύνδεσης ηλεκτρικής ενέργειας μεταξύ Santa Llogaia στην Ισπανία και Baixas στη Γαλλία.

2011/0424 (NLE)

Πρόταση

EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία επιτρέπεται στην Ισπανία και τη Γαλλία να εφαρμόσουν ειδικό μέτρο παρέκκλισης από το άρθρο 5 της οδηγίας 2006/112/EΚ του Συμβουλίου σχετικά με το κοινό σύστημα φόρου προστιθέμενης αξίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη την οδηγία 2006/112/EΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας[1], και ιδίως το άρθρο 395 παράγραφος 1,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Με επιστολές που πρωτοκολλήθηκαν στην Επιτροπή, στις 5 Σεπτεμβρίου 2011 και στις 13 Σεπτεμβρίου 2011, αντιστοίχως, η Ισπανία και η Γαλλία ζήτησαν την άδεια να εφαρμόσουν ειδικό μέτρο παρέκκλισης από τις διατάξεις της οδηγίας 2006/112/EΚ όσον αφορά την κατασκευή υπόγειας διασύνδεσης ηλεκτρικής ενέργειας μεταξύ των δικτύων ηλεκτρικής ενέργειας των δύο χωρών.

2. Η Επιτροπή ενημέρωσε τα άλλα κράτη μέλη με επιστολές της 25ης Οκτωβρίου 2011 για τα αιτήματα που υπέβαλαν η Ισπανία και η Γαλλία. Με επιστολές της 27ης Οκτωβρίου 2011, η Επιτροπή γνωστοποίησε στην Ισπανία και τη Γαλλία ότι είχε στη διάθεσή της όλες τις απαραίτητες πληροφορίες για την εξέταση των αιτημάτων.

3. Στις 27 Ιουνίου 2008 υπεγράφη συμφωνία μεταξύ της Ισπανίας και της Γαλλίας για την κατασκευή υπόγειας διασύνδεσης των δικτύων ηλεκτρικής ενέργειας μεταξύ Santa Llogaia στην Ισπανία και Baixas στη Γαλλία.

4. Με το μέτρο αυτό, θεωρείται ότι το 50% της υπόγειας διασύνδεσης των δικτύων ηλεκτρικής ενέργειας βρίσκεται στην Ισπανία και το 50% στη Γαλλία για τους σκοπούς της προμήθειας αγαθών και παροχής υπηρεσιών, της ενδοκοινοτικής απόκτησης αγαθών και των εισαγωγών αγαθών που προορίζονται για την κατασκευή της.

5. Αν δεν ληφθεί μέτρο το εν λόγω μέτρο, θα είναι απαραίτητο, σύμφωνα με την αρχή της εδαφικότητας, να εξακριβώνεται, για κάθε παροχή, αν ο τόπος φορολόγησης είναι στην Ισπανία ή τη Γαλλία.

6. Σκοπός του μέτρου είναι, συνεπώς, η απλοποίηση της διαδικασίας είσπραξης του φόρου προστιθεμένης αξίας για την κατασκευή της υπόγειας διασύνδεσης των δικτύων ηλεκτρικής ενέργειας.

7. Η παρέκκλιση δεν έχει αρνητικές επιπτώσεις στους ιδίους πόρους της Ένωσης που προέρχονται από τον φόρο προστιθέμενης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από το άρθρο 5 της οδηγίας 2006/112/ΕΚ, επιτρέπεται στην Ισπανία και τη Γαλλία να θεωρήσουν ότι η υπόγεια διασύνδεση των δικτύων ηλεκτρικής ενέργειας μεταξύ Santa Llogaia στην Ισπανία και Baixas στη Γαλλία βρίσκεται κατά 50% στο έδαφος της Ισπανίας και κατά 50% στο έδαφος της Γαλλίας για τους σκοπούς της προμήθειας αγαθών και παροχής υπηρεσιών, της ενδοκοινοτικής απόκτησης αγαθών και των εισαγωγών αγαθών που προορίζονται για την κατασκευή της.

Άρθρο 2

Η παρούσα οδηγία απευθύνεται στο Βασίλειο της Ισπανίας και στη Γαλλική Δημοκρατία.

Βρυξέλλες,

Για το Συμβούλιο

Ο Πρόεδρος

[1] ΕΕ L 347 της 11.12.2006, σ. 1.